SKRIFTLIG FORESPØRGSEL E-1071/00

af Joan Colom i Naval (PSE) til Kommissionen

(4. april 2000)

Om: Olaf's effektivitet i forbindelse med bekæmpelse af svig mod ESF i Catalonien

Der har i de senere år været flere klager over mulig svig og uregelmæssigheder i forvaltningen af Den Europæiske Socialfond (ESF) i Catalonien (Spanien). Ifølge nogle kilder skulle der i 90'erne i forbindelse med tvivlsomme oprationer have været tale om beløb på næsten 100 mio.. I den forgangne valgperiode udtalte Kommissionen i sine svar på mine skriftlige forespørgsler herom, at den ikke kunne give oplysninger om Uclaf's aktiviteter, idet disse var undergivet fortrolighed under efterforskningen.

Der er i de seneste dage i de spanske medier på ny forekommet artikler om eventuelt underslæb med EU-midler især fra ESF fra den catalanske forvaltnings side (der er tale om ca. 9 mio.), hvori nogle af de personer, der var involveret i de tidligere sager, skulle have deltaget.

Selv om der er gået nogen tid, har Kommissionen ikke orienteret om resultatet af undersøgelserne og Uclaf's eller efterfølgeren Olaf's aktiviteter, selv om det spanske politi har indledt en undersøgelse, og selv om det er offentligt kendt, at de retslige myndigheder har afsendt internationale retsanmodninger.

Kan Kommissionen oplyse, om Uclaf/Olaf er nået frem til nogen konklusion eller har opnået nogen resultater? Mener Kommissionen, at det arbejde, som Olaf har udført i disse tilfælde, kan betegnes som effektivt? Hvilke mangler med hensyn til lovgivning eller bevillinger hindrer Olaf i hurtigt at udføre sine opgaver?

Svar afgivet på Kommissionens vegne af Michaele Schreyer

(22. juni 2000)

Det ærede medlem henvises til Kommissionens svar på hans skriftlige forespørgsel P-258/99(1). Kommissionen havde oplyst, at UCLAF's koordineringstaskforce havde hjulpet det spanske retsvæsen.

Kommissionen har siden regelmæssigt kontaktet de spanske myndigheder, både centralt (Den Europæiske Socialfond ESF's administrationsafdeling) og Catalonien (arbejdsdirektoratet) på baggrund af oplysninger i pressen. De oplysninger, Kommissionen har fået ad denne vej, har vist sig at være utilstrækkelige eller ufuldstændige. Kommissionen samarbejder dog fortsat med ovennævnte kompetente spanske myndigheder.

Det Europæiske Kontor for Bekæmpelse af Svig (OLAF)(2) har da det ikke har modtaget en eneste indberetning i henhold til Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(3) meddelt Kommissionen, at det for nylig indskærpede de spanske myndigheder medlemsstaternes indberetningspligt af ethvert tilfælde af svig, herunder også de nye påstande, der er fremkommet i pressen.

På nuværende tidspunkt har OLAF i øvrigt meddelt Kommissionen, at de spanske myndigheder ikke har anmodet om bistand fra Kontoret. I henhold til Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder(4), som det nye instrument vedrørende oprettelsen af OLAF henviser til, skal Kommissionen tage hensyn til igangværende kontrol eller kontrol, der allerede er foretaget hos de økonomiske beslutningstagere af medlemsstaten på grundlag af dens lovgivning.

(1) EFT C 348 af 3.12.1999.

(2) Kontoret erstattede den 1. juni 1999 Direktoratet for Koordinering af Bedrageribekæmpelse, jf. EFT L 136 af 31.5.1999.

(3) EFT L 178 af 12.7.1994.

(4) EFT L 292 af 15.11.1996.